Ehdotus: Euroopan parlamentin ja neuvoston direktiivi rehujen virallisen valvonnan järjestämistä koskevista periaatteista annetun neuvoston direktiivin 95/53/EY sekä haitallisista aineista ja tuotteista eläinten ruokinnassa annetun neuvoston direktiivin 1999/29/EY muuttamisesta /* KOM/2000/0162 lopull. - COD 2000/0068 */



Virallinen lehti nro C 274 E , 26/09/2000 s. 0028 - 0031



Ehdotus: EUROOPAN PARLAMENTIN JA NEUVOSTON DIREKTIIVI rehujen virallisen valvonnan järjestämistä koskevista periaatteista annetun neuvoston direktiivin 95/53/EY sekä haitallisista aineista ja tuotteista eläinten ruokinnassa annetun neuvoston direktiivin 1999/29/EY muuttamisesta (komission esittämä) PERUSTELUT Neuvoston direktiivissä 95/53/EY (annettu 25. lokakuuta 1995) vahvistetaan rehujen virallisen valvonnan järjestämistä koskevat periaatteet. I. Nykyinen tilanne Tämän direktiivin päätarkoituksena on yhdenmukaistaa jäsenvaltioiden toimivaltaisten viranomaisten viennin ja yhteisön sisäisen kaupankäynnin yhteydessä tekemiä virallisia tarkastuksia. Direktiivin soveltamisalaan kuuluvat eläinten ruokinnassa käytettävät kaikki tuotteet ja aineet. Sen sisältämät perussäännökset koskevat seuraavia seikkoja: - tarkastuksia tehtäessä noudatettavat periaatteet, - systemaattiset asiakirjojen tarkastukset sekä tunnistustarkastukset ja fyysiset tarkastukset pistokokeiden avulla tuonnin yhteydessä, - lähtötarkastusten tehostaminen ja tarkastusten järjestäminen määräpaikassa yhtenäismarkkinoilla, - jäsenvaltioiden yhteistyömenettely rikkomistapauksissa ja tällaisissa tapauksissa mahdollisuus suorittaa komission tarkastuksia ja toteuttaa suojatoimenpiteitä, - jäsenvaltioiden velvoite laatia vuosittain kansalliset tarkastusohjelmat, - jäsenvaltioiden velvoite toimittaa komissiolle kertomus kansallisten ohjelmien täytäntöönpanosta ensimmäisen kerran huhtikuussa 2000, - edellä mainittujen tietojen perusteella komission velvoite esittää vuosittain yhteenvetona kokonaiskertomus ja tehdä ehdotus suositukseksi yhteensovitetusta yhteisön tarkastusohjelmasta ensimmäisen kerran lokakuussa 2000. Direktiiviä on sovellettu 1. päivästä toukokuuta 1998. II. Komission jo ehdottamat muutokset Sen jälkeen kun yhteisöön tuodusta ja eläinten ruokinnassa käytettävästä sitrushedelmälihasta löydettiin dioksiinia, komissio teki Euroopan parlamentille ja neuvostolle ehdotuksen direktiivin 95/53/EY muuttamiseksi (KOM(1998) 602 lopullinen). Ehdotus on parhaillaan Euroopan parlamentin toisessa käsittelyssä. Ehdotuksen tavoitteena on ottaa käyttöön oikeusperusta, jonka ansiosta kolmansista maista tuotavien tuotteiden tuonnin yhteydessä ja ennen niiden kaupan pitämistä tehtäviä tarkastuksia saadaan yhdenmukaistettua. Lisäksi siinä laajennetaan oikeusperustaa, jotta tarkastuksia paikalla voitaisiin tehdä sekä jäsenvaltioissa että kolmansissa maissa, ja vakavan vaaran ilmetessä annetaan komissiolle mahdollisuus toteuttaa kolmansista maista peräisin olevia tuotteita koskevia suojatoimenpiteitä. Ehdotuksen mukaan komissio voi myös vaatia tarvittaessa jäsenvaltioita ottamaan käyttöön erityisiä kohdennettuja tarkastusohjelmia vuosi- ja yleisohjelman lisäksi joustavamman kehyksen aikaansaamiseksi. III. Tarve esittää uusi ehdotus direktiivin 95/53/EY muuttamiseksi Toukokuussa 1999 puhjenneen dioksiinikriisin jälkeen komissio esitteli lainsäädäntöohjelman rehun turvallisuuden takaavien säännösten parantamiseksi. Neuvosto ja Euroopan parlamentti antoivat tukensa ohjelmalle, ja se sisällytettiin myös direktiivin 95/53/EY tarkistukseen. Seuraavista asiaryhmistä on keskusteltu: 1. Äskettäisen dioksiinikriisin jälkeen tunnistetut ongelmat - Puutteita on ilmennyt kriisinhallinnassa ja erityisesti eri viranomaisten välisessä koordinoinnissa. Ne todettiin myös komission tarkastuksessa. - Komissio kykeni toteuttamaan rehuja koskevia kiireellisiä suojatoimenpiteitä, ainoastaan siksi, että saastuminen johtui oletettavasti eläinperäisestä tuotteesta. - Komissio sai tiedon dioksiinisaastumisesta myöhäisessä vaiheessa eivätkä kansallisella tasolla toteutetut toimenpiteet olleet riittäviä. 2. Muut ratkaisua vaativat kysymykset - Vaikka yhdessä jäsenvaltiossa tehdyissä virallisissa tarkastuksissa todettiin, että rehussa oli käytetty lietettä, olemassa ei ollut minkäänlaista järjestelmää, jonka ansiosta muiden jäsenvaltioiden varoittamiseksi tarvittavat aiheelliset tiedot olisivat tulleet komission tietoon ajoissa. - Eläinten ruokinta vaikuttaa niin merkittävästi turvallisten elintarvikkeiden tuotantoon, että yhteisön tasolla on pakko panna täytäntöön yhteensovitettuja vuotuisia tarkastusohjelmia. 3. Muuhun yhteisön lainsäädäntöön tehtyjen viittausten saattaminen ajan tasalle ja rehua koskevien muiden säännösten sisällyttäminen direktiiviin 95/53/EY - Viittaukset neuvoston direktiiviin 74/63/EY, sellaisena kuin se on kodifioituna haitallisista aineista ja tuotteista eläinten ruokinnassa annetulla neuvoston direktiivillä 99/29/EY, on muutettava. - Rehualan määritelmien yhdenmukaistamisperiaatteen mukaisesti on myös tarpeen korjata eläinten ruokinnassa käytettävien tuotteiden liikkuvuutta koskevaa määritelmää (englanninkielisessä tekstissä "marketing") rehuaineiden liikkuvuudesta annetun neuvoston direktiivin 96/25/EY mukaiseksi. - Johdonmukaisuuden vuoksi rehua koskevien ongelmien ilmoittamista viranomaisille koskevat vaatimukset, joista säädetään tällä hetkellä neuvoston direktiivissä 99/29/EY, on kumottava ja ne on sisällytettävä direktiiviin 95/53/EY. 4. Muun yhteisön lainsäädännön esittämistä koskevat huomiot - Tällä hetkellä komissio hoitaa elintarvikkeista aiheutuvaa vaaraa koskevaa nopeaa hälytysjärjestelmää yleisestä tuoteturvallisuudesta annetun neuvoston direktiivin 92/59/EY perusteella. Komissio harkitsee rehun turvallisuuden sisällyttämistä edellä mainittuun direktiiviin. Sillä välin kun mainittua direktiiviä tarkistetaan rehuun liittyvien kiireellisten tietojen vaihto, josta tässä direktiivissä säädetään, voidaan hoitaa direktiivissä 92/59/ETY säädetyn nopean hälytysjärjestelmän puitteissa. - Komission tulevassa valkoisessa kirjassa elintarvikkeiden turvallisuudesta voidaan myös ehdottaa elintarvikkeiden ja rehun tarkastukset kattavia horisontaalisia toimenpiteitä. Ennen tällaisten toimenpiteiden vahvistamista on kuitenkin tarpeen muuttaa direktiivi 95/53/EY. IV. Yhteenveto ehdotetuista muutoksista Edellä esitettyjen huomioiden perusteella direktiiviä ehdotetaan muutettavaksi seuraavasti: 1. Jäsenvaltioilla on oltava asianmukaiset varosuunnitelmat rehuun liittyvien vakavien vaarojen hallitsemiseksi. 2. Komissio voi toteuttaa väliaikaisia suojatoimenpiteitä rehun ja yhteisössä tuotettujen, eläinten ravinnossa käytettyjen tuotteiden osalta, jos kansanterveyttä, eläinten terveyttä tai ympäristöä uhkaa vakava vaara. 3. Jäsenvaltioiden on ilmoitettava komissiolle heti, jos vakava saastuminen tai sen vaara havaitaan ja tällainen saastuminen on levinnyt elintarvike- ja rehuketjuun tai leviää todennäköisesti muihin valtioihin. Nämä tiedot on annettava yhdenmukaistetussa muodossa. 4. Jäsenvaltioiden on ilmoitettava komissiolle, jos tietyn saastumisen tai vaaran esiintymistiheys kasvaa. 5. Jäsenvaltioiden on sisällytettävä kaikki tiedot, jotka koskevat satunnaista tai rajoitettua saastuntaa tai vaaratekijöitä, komissiolle vuosittain antamaansa kertomukseen tarkastustoiminnastaan rehualalla. 6. Jäsenvaltioiden vuosikertomusten perusteella komissio turvautuu suosituksen sijasta päätökseen varmistaakseen asianmukaisella säädöksellä seuraavan vuoden yhteensovitettujen tarkastusohjelmien täytäntöönpanon. 7. Eläinten ruokinnassa käytettyihin tuotteisiin liittyvien kiireellisten ilmoitusten edellyttämä tietojenvaihto tapahtuu elintarvikkeisiin tätä nykyä sovellettavan järjestelmän mukaisesti. 8. Käyttöön otetaan oikeusperusta, jonka ansiosta voidaan yhdenmukaistaa rehujen tarkastuksiin ja turvallisuuteen liittyvien kaikkien tietojen välittämistä. 9. Ehdotetuilla muutoksilla luodaan oikeusperusta toimille, joita on toteutettava rehun vakavan saastumisen yhteydessä, sekä asianmukainen toimintarakenne jäsenvaltioihin rehualan kiireellisten tilanteiden hallitsemiseksi. Lisäksi saastunnan ja vaaratekijöiden valvonnan ansiosta yhteisön tasolla voidaan ottaa käyttöön erityisiä tarkastusohjelmia. Saatujen kokemusten perusteella voidaan valita yhteensovitetun vuotuisen tarkastusohjelman painopisteet ja vahvistaa erityisedellytykset tiettyjä vaarallisiksi havaittuja tuotteita käsittelevien laitosten tai toimijoiden hyväksymiseksi tai rekisteröimiseksi. 2000/0068 (COD) Ehdotus: EUROOPAN PARLAMENTIN JA NEUVOSTON DIREKTIIVI rehujen virallisen valvonnan järjestämistä koskevista periaatteista annetun neuvoston direktiivin 95/53/EY sekä haitallisista aineista ja tuotteista eläinten ruokinnassa annetun neuvoston direktiivin 1999/29/EY muuttamisesta (ETAn kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 152 artiklan 4 kohdan b alakohdan, ottavat huomioon komission ehdotuksen [1], [1] EYVL ... ottavat huomioon talous- ja sosiaalikomitean lausunnon [2], [2] EYVL ... ottavat huomioon alueiden komitean lausunnon [3], [3] EYVL ... noudattavat perustamissopimuksen 251 artiklassa määrättyä menettelyä, sekä katsovat seuraavaa: (1) Eläinten ruokintaan tarkoitettujen tuotteiden turvallisuudesta on tullut merkittävä huolenaihe, ja on tarpeen varmistaa, että markkinoille saatetut eläinten ruokintaan tarkoitetut tuotteet ovat turvallisia. Rehujen virallisen valvonnan järjestämistä koskevista periaatteista 25 päivänä lokakuuta 1995 annetun neuvoston direktiivin 95/53/EY [4] tavoitteena on edistää tämän tavoitteen toteutumista. Direktiivi 95/53/EY on tarpeen muuttaa seuraavista syistä. [4] EYVL L 265, 8.11.1995, s. 17. (2) Koska neuvoston direktiivi 74/63/ETY [5] on korvattu haitallisista aineista ja tuotteista eläinten ruokinnassa 22 päivänä huhtikuuta 1999 annetulla neuvoston direktiivillä 1999/29/EY [6], on viittaukset direktiiviin 74/63/ETY muutettava. [5] EYVL L 38, 11.2.1974, s. 31. Direktiivi sellaisena kuin se on viimeksi muutettuna komission direktiivillä 98/60/EY (EYVL L 209, 25.7.1998, s. 50). [6] EYVL L 115, 4.5.1999, s. 32. (3) Eläinten ruokinnassa käytettäviksi tarkoitettujen tuotteiden liikkuvuuden osalta on tarpeen yhdenmukaistaa eläinten ruokinnassa käytettäväksi tarkoitettujen tuotteiden määritelmät uudemman yhteisön lainsäädännön kanssa. (4) Hiljattain on esiintynyt kahdesti rehuaineiden ja rehun vakava dioksiinisaastuminen. Näistä tapauksista saatujen kokemusten perusteella vaikuttaa olevan tarpeen kehittää suojatoimenpiteiden toteuttamiseen ja tietojen vaihtamiseen jäsenvaltioiden ja komission välillä liittyviä menettelyjä niitä tilanteita varten, joissa havaitaan, että eläinten ruokintaan tarkoitetut tuotteet eivät ole säännösten mukaisia tai että kansanterveyttä, eläinten terveyttä tai ympäristöä uhkaa välitön vaara. (5) Elintarvike- ja rehuketjun dioksiinisaastumisen jälkeen tehdyn komission tarkastuskäynnin tuloksena havaittiin toiminnallisia puutteita dioksiinikriisin hallinnassa. Saadun kokemuksen perusteella on tarpeen ottaa käyttöön säännöksiä, joiden mukaan jäsenvaltioilla on oltava varosuunnitelmat rehualalla esiintyvien kiireellisten tilanteiden hallitsemiseksi. Tällaiset varosuunnitelmat ovat myös tarpeen tarvittavien tietojen asianmukaiseksi keräämiseksi. (6) Jos jossain jäsenvaltiossa havaitaan rehun saastumisesta johtuva vakava ja välitön uhka eläinten terveydelle, on välttämätöntä, että komissio pystyy toteuttamaan kaikki tarvittavat varotoimenpiteet kansanterveyden ja eläinten terveyden suojelemiseksi. Näin ollen komission on erityisesti pystyttävä keskeyttämään kaupankäynti ja vienti kaikista asianomaisista jäsenvaltioista tai osasta niitä ja/tai vahvistamaan erityisedellytykset asianomaisille tuotteille tai aineille. (7) Komission on aiheellista pystyä toteuttamaan väliaikaisia suojatoimenpiteitä, joita sovelletaan elintarvikeketjun alkuvaiheessa erityisesti rehuaineiden ja rehun osalta, jotta vaaratekijöiden leviämisen ehkäisemistä voidaan tehostaa. Tällainen tehokkuus riippuu myös näiden väliaikaisten suojatoimenpiteiden yhtäläisestä soveltamisesta koko yhteisössä. (8) Direktiivissä 1999/29/EY vahvistetaan enimmäismäärät eräille haitallisille aineille ja tuotteille, joiden läsnäoloa joissakin rehuaineissa tai rehussa ei voida sulkea täysin pois. (9) Direktiivillä 1999/29/EY on otettu virallisella tarkastustasolla käyttöön järjestelmä, joka mahdollistaa sen, että toimijat voivat ilmoittaa jäsenvaltioille kaikissa rehun valmistusketjun vaiheissa tapauksista, jotka eivät ole edellä mainitun haitallisista aineista ja tuotteista eläinten ruokinnassa annetun direktiivin mukaisia. Tällä hetkellä velvollisuus ilmoittaa asiasta muille jäsenvaltioille ja komissiolle koskee ainoastaan muihin jäsenvaltioihin todennäköisesti lähetettävää rehuaine- tai rehuerää, joka ei ole direktiivin mukainen. (10) Tällaisen tietojärjestelmän sisällyttäminen direktiiviin 95/53/EY on tarpeen, jotta direktiiviä voidaan vastaisuudessa soveltaa kaikkiin tapauksiin, joissa jokin tuote vaarantaa kansanterveyden, eläinten terveyden tai ympäristön, ja jotta tarkastusjärjestelmää kehitetään kokonaisuudessaan. (11) Ei ole mahdollista luetella kaikkia biologista tai kemiallista alkuperää olevia mahdollisesti vaarallisia tartuntoja, jotka voivat aiheutua onnettomuudesta tai lainvastaisesta toiminnasta ja jotka voivat vaikuttaa eläinten ruokinnassa käytettävään tuotteeseen. (12) On otettava huomioon virheellisistä merkinnöistä johtuvat tai käsittelyn, kuljetuksen, varastoinnin taikka jalostuksen aikana syntyvät vaaratekijät. (13) Tarkastusjärjestelmän ja asianomaisten tarkastustoimenpiteiden tehostamiseksi jäsenvaltioiden on todettava saastumisen luonne ja laajuus ja toteutettava kaikki mahdolliset toimet saastumisen alkuperän tunnistamiseksi ja muiden mahdollisten saastumisen muotojen havaitsemiseksi. (14) Direktiivissä 95/53/EY säädetään, että jäsenvaltioiden on toimitettava komissiolle tiedot kunakin vuonna tehtyjen tarkastusten tuloksista ensimmäisen kerran ennen 1 päivää huhtikuuta 2000. Siinä säädetään myös, että komissio käyttää näitä kertomuksia laatiakseen yhteenvetona koko yhteisössä tehtyjä tarkastuksia koskevan kokonaiskertomuksen, johon liitetään ehdotus seuraavan vuoden yhteensovitetusta tarkastusohjelmasta. Jäsenvaltioiden ja komission on otettava huomioon tiedot saastunnasta, joka vaikuttaa eläinten ruokinnassa käytettävän tuotteen turvallisuuteen, vahvistaessaan yhteensovitetun vuotuisen tarkastusohjelman painopisteet. Kaikkia kansanterveydelle, eläinten terveydelle ja ympäristölle aiheutuvia vaaroja koskevia tietoja, jotka liittyvät eläinten ruokinnassa käytettäviksi tarkoitettujen tuotteiden liikkuvuuteen ja käyttöön, voidaan arvioida paremmin, jos nämä tiedot toimitetaan yhdenmukaistetussa ja standardisoidussa muodossa. Näin ollen on aiheellista valvoa tiettyjä saastuntoja, tiettyjen tuotteiden saastumista ja vaaratekijöitä mahdollisesti synnyttäviä menettelyjä. Eläinten ruokinnassa käytettävien tuotteiden turvallisuuden takaamiseksi valvontaohjelmia on sovellettava yhteisön tasolla yhtäläisesti ja yhdenmukaisesti. (15) Päätöksen tasoinen säädös antaa täytäntöönpanosta paremmat takeet kuin suositus. Tämä on otettava huomioon yhteensovitettuja valvontaohjelmia laadittaessa. (16) Yleisestä tuoteturvallisuudesta annetun neuvoston direktiivin 92/59/ETY [7] nojalla on kiireellisten tilanteiden varalta otettu käyttöön tietojenvaihtomenettelyjä. Tällaisia menettelyjä voidaan käyttää yhdenmukaistettaessa ja tehostettaessa eläinten ruokintaan liittyvien kiireellisten tietojen vaihtoa, [7] EYVL L 228, 11.8.1992, s. 24. OVAT ANTANEET TÄMÄN DIREKTIIVIN: 1 artikla Muutetaan direktiivi 95/53/EY seuraavasti: 1. Korvataan 2 artiklan 1 kohdan a alakohdan toinen luetelmakohta seuraavasti: "neuvoston 22 päivänä huhtikuuta antama direktiivi 1999/29/EY haitallisista aineista ja tuotteista eläinten ruokinnassa," 2. Korvataan 2 artiklan 1 kohdan h alakohta seuraavasti: " 'liikkeeseen laskemisella' ('liikkuvuudella') eläinten ravinnossa käytettävien tuotteiden hallussapitämistä niiden myyntiä varten, tarjoaminen mukaan lukien, tai muuta kolmansille osapuolille joko ilmaiseksi tai korvausta vastaan tapahtuvaa siirtoa varten sekä itse myyntiä ja muita siirtomuotoja." 3. Lisätään 4 artiklan jälkeen 4 a artikla seuraavasti: 4 a artikla 1. Jäsenvaltioiden on laadittava kansalliset varosuunnitelmat sellaisten kiireellisten tilanteiden hallitsemiseksi, jotka liittyvät eläinten ruokintaan tarkoitetuista tuotteista aiheutuvien kansanterveyttä, eläinten terveyttä ja ympäristöä uhkaavien vakavien vaarojen havaitsemiseen. 2. Komissio vahvistaa 23 artiklassa säädettyä menettelyä noudattaen perusteet. joissa määritellään varosuunnitelmien laatimista koskevat vähimmäisvaatimukset, [elokuuhun 2000] mennessä. Näitä perusteita voidaan muuttaa saadun kokemuksen perusteella. 3. Komissio tarkastelee suunnitelmia sen määrittämiseksi, päästäänkö niillä toivottuun tavoitteeseen, ja ehdottaa asianomaisille jäsenvaltioille tarvittavia muutoksia. 4. Varosuunnitelmien tehokkuus on tarkastettava simulaatiokokeilla ja säännöllisesti erityisesti silloin kun asianomaisten valvontayksiköiden rakennetta muutetaan, ja suunnitelmia on tarvittaessa muutettava." 4. Lisätään 15 artiklan jälkeen 3 a jakso seuraavasti: "3 a jakso Suojalauseke 15 a artikla 1. Jos eläinten ruokinnassa käytetystä tuotteesta aiheutuva ihmisten tai eläinten terveyttä taikka ympäristöä todennäköisesti uhkaava vakava vaara ilmenee tai leviää Euroopan unionin alueella, komissio toteuttaa omasta aloitteestaan tai jonkin jäsenvaltion pyynnöstä viipymättä ja tilanteen vakavuudesta riippuen seuraavat toimenpiteet: - keskeyttää liikkeeseen laskemisen yhteisössä sekä viennin kolmansiin maihin koko asianomaisesta jäsenvaltiosta tai sen osasta/kaikista asianomaisista jäsenvaltioista tai niiden osista ja/tai - vahvistaa erityisedellytykset, jotka koskevat tuotteiden liikkeeseen laskemista yhteisössä ja/tai vientiä kolmansiin maihin koko asianomaisesta jäsenvaltiosta tai sen osasta/kaikista asianomaisista jäsenvaltioista tai niiden osista. 2. Komissio tiedottaa neuvostolle ja jäsenvaltioille 1 kohdan mukaisesti tehdyistä päätöksistä. Kiireellisiä tapauksia lukuun ottamatta komissio kuulee jäsenvaltioita ennen kuin se toteuttaa 1 kohdassa tarkoitetut toimenpiteet. 3. Jäsenvaltio voi saattaa komission päätöksen neuvoston käsiteltäväksi 30 päivän kuluessa tällaisesta tiedonannosta. Neuvosto voi määräenemmistöllä päättää asiasta toisin 30 päivän kuluessa. 4. Jos jokin jäsenvaltio virallisesti ilmoittaa komissiolle tarpeesta toteuttaa suojatoimenpiteitä ja komissio ei ole toiminut 1 kohdan mukaisesti, kyseinen jäsenvaltio voi toteuttaa väliaikaisia kauppaan sovellettavia suojatoimenpiteitä. Jos jäsenvaltio toteuttaa väliaikaisia suojatoimenpiteitä, sen on ilmoitettava niistä muille jäsenvaltioille ja komissiolle. Komissio toimittaa asian kymmenen työpäivän kuluessa pysyvään rehukomiteaan saadakseen 23 artiklassa säädettyä menettelyä noudattaen annetun lausunnon kansallisen väliaikaisen suojatoimenpiteen pidentämisestä, muuttamisesta tai kumoamisesta." 5. Lisätään 16 artiklan jälkeen III A luku seuraavasti: "III A luku REHUSTA AIHEUTUVIA VAARATILANTEITA KOSKEVA TIETOJÄRJESTELMÄ 16 a artikla 1. Jäsenvaltioiden on säädettävä, että jos toimijalla (tuoja, välittäjä, tuottaja, jne.) tai työnsä vuoksi jollakin muulla henkilöllä on tai on ollut hallussaan eläinten ruokinnassa, siten kuin se laajemmin määritellään, käytettäviä tuotteita sisältävä lähetys tai tämä on ollut suorassa kosketuksessa tällaiseen lähetykseen ja jos tämä on saanut tietoonsa, että - eläinten ruokinnassa käytettäviä tuotteita sisältävä lähetys on vaarallisten aineiden, tuotteiden tai organismien saastuttama taikka vaaratekijä saattaa johtua virheellisistä merkinnöistä tai käsittelystä, kuljetuksesta, varastoinnista taikka jalostuksesta, - rehuainelähetys ei ole direktiivin 1999/29/EY säännösten mukainen, ja on näin ollen tietoinen siitä, että tällainen lähetys muodostaa vakavan uhan eläinten terveydelle ja/tai kansanterveydelle taikka ympäristölle, tällaisen henkilön tai toimijan on viipymättä ilmoitettava asiasta viranomaisille, vaikka tarkoituksena olisikin tällaisen lähetyksen tuhoaminen, poistaminen markkinoilta tai jälleenkäsittely. 2. Saamiensa tietojen tarkastuksen jälkeen viranomaisten on viipymättä toteutettava tarvittavat toimenpiteet sen varmistamiseksi, että lähetystä ei käytetä eläinten ruokinnassa, ja viranomaisten on erityisesti asetettava kyseinen lähetys rajoituksen alaiseksi ja tutkittava viipymättä: - vaaratekijän luonne ja tarvittaessa saastumisen aste, - saastumisen tai vaaratekijän mahdollinen alkuperä. Jäsenvaltioiden on varmistettava, että saastuneen lähetyksen lopullisella käytöllä, mukaan luettuna lähetyksen mahdollinen puhdistus, jälleenkäsittely tai tuhoaminen, ei ole haitallisia vaikutuksia kansanterveyteen tai eläinten terveyteen taikka ympäristöön. 3. Jos ei voida sulkea pois mahdollisuutta rehu- ja elintarvikeketjun tai muiden erien saastumisesta tai vaarantumisesta, jäsenvaltioiden asianomaisten viranomaisten on viipymättä: - jäljitettävä ja asetettava rajoituksen alaiseksi kaikki vaarantuneiksi katsotut tuote-erät, mukaan luettuina vaarallisella rehulla ja tuotteilla tai sivutuotteilla ruokitut elävät eläimet, ja varmistettava asianomaisten valvontayksiköiden välinen koordinointi erityisesti vaarallisten tuotteiden markkinoille saattamisen ehkäisemiseksi ja jo markkinoille saatettujen tuotteiden vetämiseksi sieltä pois, - arvioitava asiaan liittyvät vaarat alustavasti seuraavilta osin: a) mahdollinen ristikontaminaatio muiden rehuketjussa käytettyjen tai käytettävien tuotteiden kanssa, b) vaarallisten tuotteiden mahdollinen uudelleenkäyttö rehuketjussa, - toimitettava viipymättä komissiolle erityisesti riittävät tiedot rehuaineiden, elävien eläinten ja tuotteiden jäljittämiseksi ja tunnistamiseksi sekä tiedot suunnitelluista tai jo toteutetuista suojatoimenpiteistä, jotta komissio pystyy ilmoittamaan asianmukaiset tiedot muille jäsenvaltioille. Asianomaisten jäsenvaltioiden on ilmoitettava komissiolle ilmoitettuja vaaroja koskevat kaikki seurantatoimet, myös vaaratilanteen päättymiseen liittyvät tiedot. 4. Komission ja jäsenvaltioiden on sovellettava tämän direktiivin mukaista tietojenvaihtojärjestelmää noudattaen yleisestä tuoteturvallisuudesta annetussa neuvoston direktiivissä 92/59/EY vahvistettuun nopeaan hälytysjärjestelmään sovellettua menettelyä." 6. Muutetaan 22 artikla seuraavasti: 1. Lisätään 2 a kohta seuraavasti: Jäsenvaltioiden on pidettävä kirjaa 16 a artiklan 2 kohdan mukaisista toimistaan ja sisällytettävä yhteenveto näistä toimista komissiolle annettavaan vuosikertomukseen. Jos tietyn saastumisen esiintymistiheys tai eläinten ruokinnassa käytettävästä tietystä tuotteesta aiheutuvan vaaran esiintymistiheys kasvaa, komissiolle on annettava viipymättä välikertomus. Välikertomukseen sisältyvistä tiedoista keskustellaan pysyvässä rehukomiteassa asianmukaisten toimenpiteiden toteuttamiseksi. Vuosikertomus ja välikertomus on annettava 23 artiklaa noudattaen laadittavan mallin mukaisesti." 2. Muutetaan 3 kohdan ensimmäinen virke seuraavasti: 1. Korvataan ilmaisu "kokonaiskertomuksen yhteisön tasolla tehtyjen tarkastusten tuloksista, johon" seuraavasti: " kokonaiskertomuksen yhteisön tasolla tehtyjen tarkastusten tuloksista ja yhteenvedon välikertomuksista, joihin". 2. Korvataan ilmaisu "suositukseksi" ilmaisulla "päätökseksi". 2 artikla Kumotaan neuvoston direktiivin 1999/29/EY 12 artiklan 3 ja 4 kohta. 3 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset säännökset voimaan viimeistään [31 päivänä joulukuuta 2000]. Niiden on sovellettava näitä säännöksiä [1 päivästä tammikuuta 2001]. Niiden on ilmoitettava tästä viipymättä komissiolle. 2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 4 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 5 artikla Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puheenjohtaja Puheenjohtaja